Kaiserslautern (Lautre) is 'n stad in Rynland-Palts in die suidweste van Duitsland, met 'n bevolking van 99 790 op 31 Desember 2011 en 'n oppervlakte van 139,7 km². Die stad is in die hartland van die Palts-streek 75 kilometer wes van Ludwigshafen am Rhein, 80 kilometer suidwes van Mainz en 75 kilometer oos van Saarbrücken geleë. Die eerste historiese verwysing na Kaiserslautern dateer uit die jaar 830 en in 1276 het koning Rudolf von Habsburg stadstatus aan Kaiserslautern toegeken. In Kaiserslautern en sy omgewing is 'n verskeidenheid militêre instellings van die Amerikaanse Leër (United States Army) en Lugmag (United States Air Force). Die meeste van altesaam 46 000 aktiewe soldate, reserviste en burgerlike personeel, wat in Duitsland gestasioneer is, maak deel uit van die Kaiserslautern Military Community, die grootste Amerikaanse militêre basis in die buiteland. Daar word beraam dat tans sowat 57 000 Amerikaners in Kaiserslautern of sy omgewing woonagtig is - veral omdat soldate dikwels hul gesinne saambring. Naby die stad, wat weens die vir Amerikaanse burgers moeilik uitspreekbare naam meestal kortweg K-Town genoem word, het die lugmagbasis Ramstein ontstaan waarna as die "Weste se vliegdekskip" verwys is.